A Bizottság határozata

(2000. november 10.)

a közösségi ökocímke módosított odaítélési rendszer konzultációs fóruma eljárási szabályzatának megállapításáról

(az értesítés a C(2000) 3281. számú dokumentummal történt)

(EGT vonatkozású szöveg)

(2000/731/EK)

AZ EURÓPAI UNIÓ BIZOTTSÁGA,

tekintettel az Európai Közösséget létrehozó szerződésre és különösen annak 175. cikke (1) bekezdésére,

tekintettel a közösségi ökocímke módosított odaítélési rendszeréről [1] szóló, 2000. július 17-i 1980/2000/EK európai parlamenti és tanácsi rendeletre és különösen annak 15. cikkére,

mivel:

(1) az 1980/2000/EK rendelet 13. cikkének értelmében a Bizottság létrehozza az Európai Unió Ökocímke-bizottságát (a továbbiakban: EUÖB), amely a 14. cikkben említett illetékes testületekből, valamint a 15. cikkben említett konzultációs fórumból áll;

(2) az 1980/2000/EK rendelet 15. cikke rendelkezik arról, hogy a Bizottság őrködik azon, hogy az EUÖB a tevékenysége során biztosítsa valamennyi termékcsoport tekintetében, az adott termékcsoportban érdekelt összes érintett fél kiegyensúlyozott részvételét, ide tartoznak például az ipar és a szolgáltatók, beleértve a kis- és középvállalkozásokat, a kézművesek és szakmai szövetségeik, a szakszervezetek, a nagy- és kiskereskedők, az importőrök, a környezetvédő csoportok és a fogyasztóvédelmi szervezetek;

(3) az 1980/2000/EK rendelet 15. cikkének értelmében ezek a felek a konzultációs fórum keretében találkoznak;

(4) az 1980/2000/EK rendelet 15. cikkének értelmében a konzultációs fórum eljárási szabályzatát a Bizottság határozza meg a 17. cikkben megállapított eljárásnak megfelelően;

(5) az 1980/2000/EK rendelet (5) preambulumbekezdésének értelmében a közösségi ökocímke odaítélési rendszerének közvélemény általi elfogadásához alapvető, hogy a nem kormányzati környezetvédelmi szervezetek és a fogyasztói szervezetek jelentős szerepet játsszanak a közösségi ökocímke-kritériumok kidolgozásában és megállapításában;

(6) az 1980/2000/EK rendelet IV. melléklete 1. pontjának értelmében egyedi ad hoc munkacsoportot hoznak létre a 15. cikkben említett érdekelt felek és a 14. cikkben említett illetékes testületek bevonásával az EUÖB keretében az egyes termékcsoportokra vonatkozó ökocímke-kritériumok kidolgozására;

(7) az e határozatban előírt intézkedések összhangban vannak az 1980/2000/EK rendelet 17. cikke szerint létrehozott bizottság véleményével,

ELFOGADTA EZT A HATÁROZATOT:

1. cikk

A konzultációs fórum mellékletben található eljárási szabályzat elfogadásra került.

2. cikk

A közösségi ökocímke odaítélési rendszere konzultációs fóruma eljárási szabályzatának megállapításáról szóló 1992. november 18-i bizottsági határozat [2] hatályát veszti.

3. cikk

Ennek a határozatnak a tagállamok a címzettjei.

Kelt Brüsszelben, 2000. november 10-én.

a Bizottság részéről

Margot Wallström

a Bizottság tagja

[1] HL L 237., 2000.9.21., 1. o.

[2] C(92) 2314 végleges, 1992.11.18.

--------------------------------------------------

MELLÉKLET

A konzultációs fórum eljárási szabályzata

1. Az 1980/2000/EK rendelet 15. cikkében említett konzultációs fórum (fórum) eljárási szabályzatát elfogadták. A fórum az említett rendelettel összhangban működik.

2. A konzultációs fórum és tagjai egyben az Európai Unió Ökocímke-bizottságának (EUÖB) is tagjai, és részt vesznek az EUÖB összes tevékenységében, különösen pedig:

- felkérik a Bizottságot, hogy kezdeményezze a termékcsoportok ökológiai kritériumait, valamint az ezzel összefüggő értékelési és teljesítésigazolási követelményeket megállapító eljárást,

- részt vesznek a termékcsoportok ökocímke odaítélési kritériumainak, valamint az ezzel összefüggő értékelési és teljesítésigazolási követelmények megállapításában és felülvizsgálatában,

- konzultálnak a Bizottsággal a Közösség ökocímke munkatervéről,

- részt vesznek a közösségi ökocímke promociójában és alkalmazásában.

3. A következő szervezetek, amelyek többek között a fenti rendelet 15. cikkében említett érdekelt feleket képviselik, tagjai a fórumnak és ezáltal az EUÖB-nek is:

- Coface (fogyasztók, a BEUC-t, az Eurocoop-ot és és az AEC-t is képviselve)

- EEB (környezetvédelem)

- ESZSZ (szakszervezetek)

- UNICE (ipar)

- UEAPME (KKV-k, kézműipar)

- Eurocommerce (kereskedelem)

Az összes érintett fél kiegyensúlyozott részvételének biztosítása céljából az EUÖB a tagságot szükség szerint a Bizottság kérésére, vagy pedig saját kezdeményezésére a Bizottság jóváhagyásával módosíthatja.

4. A fórum minden tagja kijelöl egy kapcsolattartó személyt.

5. A fórum az EUÖB-üléseinek keretében ül össze.

6. Az EUÖB-ülésein résztvevő általános képviselőkön kívül a fórum minden tagja termékcsoportonként kijelöl legalább egy műszaki képviselőt az EUÖB által a meghatározott termékcsoportokra felállított ad hoc munkacsoportokba, valamint az olyan EUÖB-üléseken való részvételre, ahol a kérdéses termékcsoport részletes tárgyalására kerül sor. A műszaki képviselőket lehetőség szerint a kérdéses termékcsoport szakértői közül kell választani, akik tájékozottak a kérdéses termékcsoportban.

7. A fórum tagjai, valamint az általános és műszaki képviselők a fenti rendelet 1. cikkében meghatározott céloknak és elveknek, valamint a fenti rendelet IV. mellékletében megállapított eljárási elveknek megfelelően járnak el.

--------------------------------------------------